Wara li saru diversi rapporti fl-istampa dwar il-mod kif qed isir it-twaqqigħ tal-lukanda Imperial f’Tas-Sliema, il-Malta Developers Association (MDA) saħqet li temmen li illum il-kuntratturi għandhom il-mezzi – apparti l-obbligi legali u morali – biex meta jsiru xogħolijiet bħal dawn, l-inkonvenjenzi għall-ġirien u għall-pubbliku, jkunu mtaffija u kemm jista’ jkun limitati. L-Assoċjazzjoni insistiet li jidher bl-aktar mod ċar li dan ma sarx u kien hemm abbuż serju fil-każ li kien irrapportat. L-MDA ikkundannat dan it-tip ta’ aġir u assigurat lill-Building Regulations Office li tista’ tieħu passi drastiċi fil-konfront ta’ min ma jikkoperax mal-awtoritajiet dwar il-metodi li għandhom jintużaw biex isir it-twaqqigħ ta’ bini eżistenti. L-MDA appellat ukoll lill-Gvern li, jekk hemm bżonn, jiżdiedu l-multi għal min ma jridx josserva l-liġijiet tal bini.